ངའི་ཨ་མ་ནི་འབྲོག་མོ་ཕལ་པ་ཞིག་ཡིན།ཁོ་མོའང་རྩྭ་ཐང་གི་བྱིས་པ་ཕལ་མོ་ཆེ་དང་འདྲ་བར་སྦྲ་ནག་གི་འདབས་འོག་ནས་དྲིན་ཕ་མའི་བྱམས་སྐྱོང་དང་ནང་ཕུ་ནུའི་ལག་རྡང་གི་བར་ནས་ནར་སོན་ཞིང་མིང་སྲིང་བདུན་ཡོད་པའི་བཞི་པ་ཡིན།ཆུང་དུས་སུ་བེའུ་རྫི་དང་ལུག་རྫི།ལྕི་བ་འཕུད་པ།ཨོང་བ་འཐུ་བ།ཆུ་ལེན་པ།བཞོན་མ་བཞོ་བ་སོགས་འབྲོག་པའི་བྱིས་པ་ཞིག་ནར་སོན་པའི་གོ་རིམ་ཁྲོད་བརྒྱུད་སྲིད་པའི་རི་ཡུལ་གཉིས་ཀའི་ལས་ཀ་ཙག་ཙིག་གང་མང་ཞིག་ལས་མྱོང་ལ།གཞུང་རྒྱུད་དྲང་ཞིང་གང་བརྩམས་ཀྱི་ལས་ལ་འཇོན་པོ་ཞིག་ཀྱང་ཡིན་ཚོད་འདུགདེ་ལྟར་ཁོ་མོའི་མེ་ཏོག་ལྟར་བཞད་མྱོང་བའི་བྱིས་དུས་ཀྱི་འཚོ་བ་དེ་སྦྲ་མཐའ་དང་རྨིག་རྗེས་ནས་ཟད་ཅིང་།ནམ་རྒྱུན་ཁོ་མོའི་རང་ཉིད་ཀྱི་བྱིས་དུས་ལ་ཕྱིར་དྲན་བྱེད་དུས་ཆེས་འགྱོད་པ་ཆེ་ཤོས་ནི་སློབ་གྲྭར་མ་སོང་བ་དེ་རེད་ཟེར།སྤྱིར་ཁྱིམ་ན་ཨ་ཅེ་དང་ཕུ་བོ་ཡོད་པའི་དྲིན་གྱིས་སློབ་གྲྭར་འགྲོ་བའི་གོ་སྐབས་བྱུང་མོད།གཅིག་ནས་ཕ་མས་ནན་ཏན་གྱིས་སྐུལ་ལྕག་མ་བྱས་པ་དང་གཉིས་ནས་རང་ཉིད་ལའང་དཔེ་ཆ་འདོན་པའི་འདུན་པ་ཆེར་མེད་པས།ཁོ་མོའི་སློབ་རའི་འཚོ་བ་དེ་ཟླ་ཁ་ཤས་ལས་རྒྱུན་བསྐྱངས་ཡོད་པ་མ་རེད།དེ་བས་རང་ཉིད་ཀྱི་སྐྱོ་གར་དེ་ཡང་བསྐྱར་མི་འཁྲབ་པ་དང་རང་ཉིད་ཀྱི་མི་ཚེའི་ཆད་ལྷག་ལ་ཁ་སྐོང་ཞིག་གི་ཚབ་ཏུ།ང་རང་སློབ་གྲྭར་སྐྱེལ་བའི་ཕྱོགས་ལ་ཉིན་གཅིག་ལའང་ཐེ་ཚོམ་ཟ་མ་མྱོང་ལ།བུ་ཡིས་ཡི་གེ་ཤེས་པ་ནི་ཁོ་མོར་མཚོན་ན་མི་ཚེ་འདིའི་གཟི་བརྗིད་ཆེ་བའི་བྱ་བ་ཞིག་ཡིན།